เปิดโอกาสผู้ประกอบการรุ่นใหม่ พัฒนานวัตกรรม BCG ผ่านโครงการดีพร้อม
นายณัฐพล รังสิตพล อธิบดีกรมส่งเสริมอุตสาหกรรม หรือดีพร้อม (DIPROM) เปิดเผยว่า ดีพร้อม ได้เน้นแนวทางการขับเคลื่อนเศรษฐกิจใหม่ เพิ่มขีดความสามารถในการแข่งขันของประเทศ โดยมุ่งเป้ากลุ่มผู้ประกอบการรุ่นใหม่ หรือสตาร์ทอัพ ที่มีจุดเด่นด้านศักยภาพการใช้เทคโนโลยีและความคิดสร้างสรรค์ เกิดนวัตกรรมสนับสนุนและแก้ปัญหาในกลุ่มอุตสาหกรรมที่มีมูลค่าสูง โดยที่ผ่านมา ดีพร้อม ได้ส่งเสริมตั้งแต่การติดอาวุธเพิ่มเติมทักษะการประกอบการเพื่อให้เกิดโมเดลธุรกิจที่พร้อมต่อยอดกิจการและการเชื่อมโยงไปยังแหล่งเงินทุนคุณภาพสำหรับผู้ประกอบการในระยะเติบโต ผ่านโครงการดีพร้อมสตาร์ทอัพ คอนเน็ค ซึ่งปีนี้ ได้จัดกิจกรรมเป็นปีที่ 3 ต่อเนื่อง มีผู้ประกอบการสตาร์ทอัพได้รับการคัดเลือกจำนวน  17 บริษัท เพื่อนำเสนอโมเดลธุรกิจ ตั้งเป้าให้เกิดการร่วมลงทุนในปีนี้ไม่น้อยกว่า  100 ล้านบาทสำหรับการส่งเสริมผู้ประกอบการสตาร์ทอัพในปีนี้ ต่างจากการดำเนินงานที่ผ่านมา  โดยจะเน้นขับเคลื่อนภายใต้นโยบาย ดีพร้อมแคร์ (DIPROM CARE) ซึ่งเป็นการเติมเต็มระบบนิเวศอุตสาหกรรม มุ่งเน้นนวัตกรรมเพื่อการพัฒนาเศรษฐกิจแบบองค์ร่วม (BCG)  ปรับรูปแบบการส่งเสริมให้สอดคล้องกับสภาพการณ์ของแต่ละธุรกิจ เชื่อมโยงเครือข่ายผู้ประกอบการสตาร์ทอัพ เครือข่ายเงินทุน เครือข่ายตลาดและเครือข่ายวิชาการ มุ่งเน้นการสร้างนวัตกรรมร่วม หรือ Co-Creation เปิดโอกาสให้ผู้ประกอบการสตาร์ทอัพได้ทำงานร่วมกับพันธมิตรเอกชนรายใหญ่ เพื่อพัฒนานวัตกรรมที่สอดคล้องกับความต้องการของภาคเอกชน โดยมีบริษัทใหญ่จำนวน 5 บริษัทร่วมโครงการ ที่สนใจเข้าร่วมการทดลองใช้นวัตกรรม หรือโซลูชั่นส์ในตลาดจริง ถือเป็นมิติใหม่ ของการพัฒนานวัตกรรม ตอบโจทย์ความต้องการและง่ายต่อการขยายผลในเชิงธุรกิจและเป็นก้าวสำคัญที่ดีพร้อมมุ่งส่งเสริมในปีนี้สำหรับการส่งเสริมผู้ประกอบการรุ่นใหม่ แบ่งเป็น 3 ระยะสำคัญ โดยในระยะเริ่มต้น  (Early Stage) โครงการ Delta x DIProm Angel Fund บ่มเพาะผู้ประกอบการให้มีทักษะทางธุรกิจและทำกิจกรรม Hackatron ร่วมกับบริษัท Delta และ SCG ในฐานะแองเจิ้ล ดำเนินกิจกรรมต่อเนื่องมาเป็นปีที่ 7 และเมื่อผู้ประกอบการผ่านกระบวนการบ่มเพาะจนมีทักษะเชี่ยวชาญก็จะเข้าสู่ระยะเติบโต จะดำเนินการส่งต่อผู้ประกอบการสู่โครงการ สตาร์ทอัพ คอนเน็ค เพื่อเข้าสู่สนามการนำเสนอโมเดลธุรกิจเพื่อหาผู้ร่วมลงทุนต่อยอดนวัตกรรมในเชิงพาณิชย์ พร้อมสร้างเครือข่ายคุณภาพผ่านโครงการดีพร้อมฮีโร่ และในระยะเข้มแข็ง เชื่อมโยงผู้ประกอบการที่มีความพร้อมสู่ตลาดเงินทุน DIPROM Capital Market โดยในทุกระยะของการส่งเสริม ดีพร้อม วางแผนสร้างความยั่งยืนให้กับผู้ประกอบการผ่านกิจกรรมเสริมแกร่งความรู้ทางการเงินติดเสริมเกราะผู้ประกอบการในเชิงพาณิชย์  ซึ่งมีภาคเอกชนเจ้าของเงินทุนพร้อมสนับสนุนอยู่เป็นจำนวนมาก ถือเป็นการพัฒนาเครือข่ายสตาร์ตอัพคุณภาพชั้นนำของประเทศไทย ที่พร้อมเชื่อมโยงสู่การต่อยอดเชิงพาณิชย์